NWR-ITD วิ่งคึก! ลุ้นกิจการร่วมค้า เซ็นสัญญา “รถไฟทางคู่สายเหนือ” ม.ค.นี้
ราคาหุ้น NWR-ITD ปรับตัวขึ้นแรง คาดนักลงทุนเข้าซื้อเก็งกำไร ลุ้นกิจการร่วมค้า เซ็น “รถไฟทางคู่สายเหนือ” สัญญาที่ 1 ช่วง “เด่นชัย-งาว” ราคากลาง 2.66 หมื่นลบ. ม.ค.นี้
NWR-ITD วิ่งคึก! คาดนักลงทุนเข้าซื้อเก็งกำไร ลุ้นกิจการร่วมค้า เซ็น “รถไฟทางคู่สายเหนือ” สัญญาที่ 1 ช่วงเด่นชัย-งาว ม.ค.นี้
17 ธ.ค. 2564

ผู้สื่อข่าวรายงานว่า ล่าสุด ณ เวลา 15:56 น. ราคาหุ้น บริษัท เนาวรัตน์พัฒนาการ จำกัด (มหาชน) หรือ NWR อยู่ที่ 1.13 บาท บวก 0.05 บาท หรือ 4.63% สูงสุดที่ 1.14 บาท ต่ำสุดที่ 1.08 บาท ด้วยมูลค่าซื้อขาย 144.42 ล้านบาท
เช่นเดียวกับ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD อยู่ที่ 2.28 บาท บวก 0.06 บาท หรือ 2.70% สูงสุดที่ 2.30 บาท ต่ำสุดที่ 2.22 บาท ด้วยมูลค่าซื้อขาย 109.99 ล้านบาท
ทั้งนี้ราคาหุ้นทั้ง 2 บริษัท ปรับตัวขึ้น หลังนายนิรุฒ มณีพันธ์ ผู้ว่าการ การรถไฟแห่งประเทศไทย (รฟท.) เปิดเผยว่า ที่ประชุมคณะกรรมการ (บอร์ด) รฟท.ที่มีนายจิรุตม์ วิศาลจิตร เป็นประธาน เมื่อวันที่ 16 ธ.ค.64 มีมติอนุมัติสั่งจ้างก่อสร้างโครงการรถไฟทางคู่สายเด่นชัย-เชียงราย-เชียงของ ระยะทาง 323 กม. วงเงิน 72,920 ล้านบาท จำนวน 3 สัญญา ประกอบด้วย
สัญญาที่ 1 ช่วงเด่นชัย-งาว ระยะทาง 103 กม. ราคากลาง 26,599.16 ล้านบาท กลุ่มบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ร่วมกับกับ บริษัทเนาวรัตน์พัฒนาการ จำกัด (มหาชน) หรือ NWR เสนอราคาต่ำสุดอยู่ที่ 26,568 ล้านบาท
สัญญาที่ 2 งาว-เชียงราย ระยะทาง 132 กม. ราคากลาง 26,913.78 ล้านบาท  ผลเสนอราคาต่ำสุดอยู่ที่ 26,900 ล้านบาท
สัญญาที่ 3 เชียงราย-เชียงของ ระยะทาง 87 กม. ราคากลาง 19,406.31 ล้านบาทมี เสนอราคาต่ำสุดอยู่ที่ 19,390 ล้านบาท  ซึ่งสัญญา 2 และ 3 มีกลุ่มกิจการร่วมค้า CKST ประกอบด้วย บริษัท ช.การช่าง จำกัด (มหาชน) หรือ CK ร่วมกับบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน) หรือ STEC ซึ่งเสนอราคาต่ำสุด โดยแผนก่อสร้างคาดว่าจะแล้วเสร็จปี 2570
โดยหลังจากนี้เป็นขั้นตอนการประกาศผลผู้ชนะ ตามขั้นตอนการประกวดราคาด้วยระบบจัดซื้อจัดจ้างอิเล็กทรอนิกส์ (e-Bidding) ซึ่งหากไม่มีการอุทรธณ์ภายใน 7 วันทำการ จะดำเนินการลงนามในสัญญา คาดว่าจะภายในเดือนม.ค. 2565 โดยในส่วนของร่างสัญญานั้น ขณะนี้อัยการสูงสุดได้ตรวจเรียบร้อยแล้ว